Kegyelem nektek és békesség Istentől a mi Atyánktól és az Úr Jézus Krisztustól!

Jn 5, 39-47
*Ti azért kutatjátok az Írásokat, mert azt gondoljátok, hogy azokban van az örök életetek: pedig azok rólam tesznek bizonyságot, 40és mégsem akartok hozzám jönni, hogy életetek legyen. 41Én nem fogadok el dicsőséget emberektől, 42rólatok viszont tudom, hogy nincs meg bennetek az Isten szeretete. 43Én az Atyám nevében jöttem, mégsem fogadtatok be; ha más a maga nevében jön, azt befogadjátok. 44Hogyan tudnátok hinni ti, akik egymástól fogadtok el dicsőséget, de azt a dicsőséget, amely az egy Istentől van, nem keresitek? 45Ne gondoljátok, hogy én foglak vádolni benneteket az Atyánál. Van, aki vádol benneteket: Mózes, akiben ti reménykedtek. 46Mert ha hinnétek Mózesnek, hinnétek nekem: mert ő énrólam írt. 47Ha pedig az ő írásainak nem hisztek, akkor az én beszédeimnek hogyan hinnétek?*

Krisztusra hallgató Gyülekezet!

A szó elszáll, az írás megmarad. – ismerjük a szólasból, most azonban fogalmazzuk át ezt egy kérdéssé önmagunk felé: Az Ige elszáll, a törvény pedig rajtunk marad?
Mire is utal ez? Arra a sajnos nagyon is valósnak tűnő hűtlenségünkre, hogy ha az élő Ige, Krisztus, nem vádol haraggal, akkor könnyen súlytalannak is tekintjük?
Mivel a törvény, az Írás, napról napra rámutat, hogy hibázok, hogy vétkezek, így inkább annak a félelmében, az ítélet görcsében akarunk élni? Ahogy az állatok idomításánál mondják sokan: kell a büntető eszköz, az elrettentés, mert abból könnyebben ért. Ez lenne igaz ránk is? Pofonok nélkül, fájdalmak nélkül valóban nem tud tanulni az ember?
Vagy a másik oldalról nézve a kérdést: Krisztus túlságosan élő a mi számunkra is? Ő előtte tényleg kényelmetlennek érezzük, hogy megálljunk teljes valónkkal és így szívesebben hadakozunk a törvény betűjével? Az előtt kevésbé szégyellem magam, az kényelmesebb? Sőt, a betűnél inkább érezzük, hogy hajlítgathatjuk, hogy ferdíthetjük, az előtt könnyebb alakoskodni? *Az úgyse szól rám, úgyse tud rábökni a visszáságaimra, hiszen halott!*

Mindebből úgy tűnik, hogy számunkra nem csak a szó, az ige száll el, nem csak azt engedjük el a fülünk mellett, vagy esetleg az egyiken ugyan be, de a másikon rögtön ki is hessegetve, de az írás is porrá, feledhetővé válik, együtt engedjük el a szívünk mellett mindegyiket.

De ez láthatóan nem csak nekünk nehézség, ahogyan itt mondja Jézus azt őt hallgatóknak: „*Ti azért kutatjátok az Írásokat, mert azt gondoljátok, hogy azokban van az örök életetek: pedig azok rólam tesznek bizonyságot, 40és mégsem akartok hozzám jönni, hogy életetek legyen.”*.
Keresünk, kutatunk valamit, valakit és az Atya elénk is állítja Krisztust, elénk is állítja a golgotai keresztet, de nekünk nem kell, visszautasítjuk.
Éhezők vagyunk, rászorulók vagyunk, de amikor felkínálja az Úr az élet kenyerét, akkor fintorogva visszautasítjuk mondván, hogy nekünk bizony a cukormázas torta sokkal csábítóbb. És nem, nem számít, hogy tudjuk, hogy attól megfájdul csak a gyomrunk és elvásik a fogunk, - csábító, rengetegen azt eszik körülöttünk, úgyhogy inkább minket se érdekelnek a következmények és mi is azt követeljük.
Hűtlenség a szövetséghez, a mindenható Úr visszautasítása, ez van bennünk is, ezzel együtt pedig ugyanaz a kívánság is, mint Jézus kortársaiban: *Bár lenne Jézus kissé szótlanabb, kissé halottabb! Bár mardna csöndben az Ige!*
Éppen ezért fontos tudatosítanunk, hogy ilyenkor a kegyelemmel az örök életre hívó akarattal együtt a bűnbánatra hívó szót is elutasítjuk!
A törvény is Jézusra mutat, így ha Krisztus nem kell, akkor az Úr törvénye, az Ő igazsága se kell. Így tanúskodik erről Jézus alapigénkben: „*46Mert ha hinnétek Mózesnek, hinnétek nekem: mert ő énrólam írt.”*.

Bűnbánat és Kegyelem, ezek összekapcsolódnak. Istentől kapod, de egyben, egy egészként. Nem lehet félig-meddig elfogadni. Ha csak a bűnbánatig jutsz, akkor megkeseredett, reménytelen önbíráskodó leszel. Ha pedig csak a kegyelem szavát hallod meg, akkor hamis önszeretetet hirdetve fogod elhinni, hogy neked mindent is szabad.
Kicsit talán összetettnek tűnhet ez a kérdés, de valójában csak a szeretet kérdése van ott a középpontjában. A megszokotthoz képest, az emberihez képest, most azonban az a kérdés, hogy te szereted-e az Istent?
Nem az, hogy Ő szeret-e téged, hiszen arra már egyértelmű választ kaptál a keresztet vállaló Krisztusban! A kérdés, hogy te szereted-e Istent?
Ahogyan Pétertől is háromszor kérdezi meg Jézus: „Szeretsz-e engem?” Ebben a három kérdésben, bár látszólag ugyanazt kérdezi Jézus Pétertől, valójában rá akar mutatni neki arra, hogy jól gondolja meg, hogy valóban teljes szívéből, teljes lelkéből és teljes erejéből szereti-e Jézust, mert Ő most ezt kérdezi tőle. Éppen ezért töri meg az utolsó kérdés Péter magabiztosságát, mikor végül Jézus egy sokkal töredékesebb szeretetet kér rajta már csak számon.
Tőled is így kérdezi ma Krisztus: Szeretsz-e engem teljes szívedből, teljes lelkedből, teljes erődből? És látja rajtunk, hogy mi is milyen unottan, vagy épp mellünket verve tudjuk azt mondani, hogy: *Igen Uram szeretlek, hát különben nem ülnék itt a templomban…* Aztán hazamegyünk ismét megtagadjuk Őt, és ismét ferdítgetjük a Ige szíven találó szavát, hogy könnyedén kiebrudalhassuk a hétköznapjainkból, mint a füstöt a házból. És valóban, az erős világi huzattal egész jól ki is tudjuk szellőztetni Krisztust az életünkből.
Jézus kimondja mai alapigénkben: „*41Én nem fogadok el dicsőséget emberektől, 42rólatok viszont tudom, hogy nincs meg bennetek az Isten szeretete.”*.

Pedig az Úr nem csak vasárnapi tanítványoknak hívott el bennünket! Már Mózes idejében így parancsolja meg az Ő népének: *„Szeresd azért az Urat, a te Istenedet teljes szívedből, teljes lelkedből és teljes erődből! Maradjanak a szívedben azok az igék, amelyeket ma parancsolok neked.  Ismételgesd azokat fiaid előtt, és beszélj azokról, akár a házadban vagy, akár úton jársz, akár lefekszel, akár fölkelsz! Kösd azokat jelként a kezedre, és legyenek fejdíszként a homlokodon; írd föl azokat házad ajtófélfáira és a kapuidra!”*.
Így szól ma feléd is a kérdés: Szeretsz-e engem? Megtartod, és az életed minden területén ott viseled az Úr igéjét?
Ott van ez a szeretet az életedben? Ez az istenszeretet a hited, vagy a kéréseid és a leírt halott betűk halmaza?
Vagy Jézus kérdéseivel megfogalmazva: „*43Én az Atyám nevében jöttem, mégsem fogadtatok be; ha más a maga nevében jön, azt befogadjátok. 44Hogyan tudnátok hinni ti, akik egymástól fogadtok el dicsőséget, de azt a dicsőséget, amely az egy Istentől van, nem keresitek?”*.

Próbálj meg ma te is őszintén válaszolni ezekre a kérdésekre! Ha kell, akkor te is tedd fel háromszor is magadnak a kérdést: Te mit, kit keresel? Kit szeretsz igazán?
Embertől való, önmagadat középpontba helyező, bájolgó, vagy épp regulázó hitet, vagy az Istent tényleg mindenek felett szerető hitet? Ne azt akard méricskélni, hogy ki istenfélő, hanem arra kérdezz rá magadnál és mindenkinél, hogy Istent szerető-e!
A hit az egy élő szeretetkapcsolat, ami az Isten kegyelméből megtart minket. De ennek a kapcsolatnak aktív részesei kell, hogy legyünk! Nincs 50%, nincs félig-meddig! Teljes szeretet van, vagy hűtlenség. Úgy, kell ezt komolyan vegyük, ahogyan az oltár előtti igében, János első leveléből olvastuk: *„Mi azért szeretünk, mert ő előbb szeretett minket. 20Ha valaki azt mondja: „Szeretem Istent”, a testvérét viszont gyűlöli, az hazug, mert aki nem szereti a testvérét, akit lát, nem szeretheti Istent, akit nem lát.”*.

Hagyjuk el testvérek az ilyen hazug hitet, hagyjuk el a hamis szeretetet, a törvény börtönné merevítését és a kegyelem meggyalázását és éljük az Isten Krisztusban megtapasztalt szeretetét, mint megtartó és új életre indító bizonyságát! Így legyen! Ámen